Први пласман на неко такмичење остварен је 2010, када је изборен пласман на Европско првенство 2010, након пет побједа и једног ремија у квалификацијама. Црна Гора је испала у другој рунди, заузевши треће мјесто у групној фази; поражени су од Француске у утакмици за пето мјесто, те су тако заузели шесто мјесто на свом првом наступу на првенству. Највећи успјеси остварени су под вођством селектора Драгана Аџића. На Олимпијским играма 2012. освојена је сребрна медаља, у финалу је Црна Гора поражена од Норвешке; након чега су "златне лавице" освојиле злато на Европском првенству 2012, у Србији, побједом у финалу над Норвешком 34:31 након два продужетка.